'বড় শক্তিগুলোর কূটনৈতিক যুদ্ধক্ষেত্র এখন বাংলাদেশ'
বড় শক্তিগুলোর কূটনৈতিক যুদ্ধক্ষেত্র এখন বাংলাদেশ – কালের কন্ঠের শিরোনাম। এ খবরে বলা হচ্ছে বাংলাদেশ এখন একটি বা দুটি নয়, তিনটি পরাশক্তির কূটনৈতিক যুদ্ধক্ষেত্র। এখানে এক পরাশক্তির কাছ থেকে সুবিধা পেতে গিয়ে অন্য পরাশক্তিগুলোর সঙ্গে সম্পর্ক নষ্টের বড় ঝুঁকি আছে।
তবে এটি বাংলাদেশের জন্য কোনো কিছু না পাওয়ার লড়াই নয়। বাংলাদেশের ইন্দো-প্যাসিফিক রূপরেখা নিয়ে আলোচনায় ভূ-রাজনৈতিক প্রতিযোগিতায় বাংলাদেশের এমন অবস্থান তুলে ধরেছেন যুক্তরাষ্ট্রের প্রভাবশালী নীতি গবেষণা প্রতিষ্ঠান উইলসন সেন্টারের দক্ষিণ এশিয়া ইনস্টিটিউটের পরিচালক মাইকেল কুগেলম্যান।
এই সেমিনার ঘিরে পত্রিকাটির আরেকটি শিরোনাম হল ইন্দো-প্যাসিফিকে ঢাকার বড় ভূমিকা চায় নয়াদিল্লি। এই খবরে বলা হয় ইন্দো-প্যাসিফিক অঞ্চলে শান্তি, নিরাপত্তা ও স্থিতিশীলতায় বাংলাদেশের জোরালো ভূমিকা চায় ভারত। কারণ ইন্দো-প্যাসিফিক অঞ্চলে স্থিতিশীল, সমৃদ্ধ ও গতিশীল বাংলাদেশ একটি সাফল্যের গল্প।
গতকাল শনিবার ঢাকায় ইন্দো-প্যাসিফিক অঞ্চল বিষয়ক এক আন্তর্জাতিক সেমিনারে ভারতের সাবেক পররাষ্ট্র প্রতিমন্ত্রী এম জে আকবর এবং সাবেক জাতীয় নিরাপত্তা বিষয়ক উপ-উপদেষ্টা পঙ্কজ শরণ ভারতের প্রত্যাশার কথা ব্যক্ত করেন।
দৈনিক সমকাল প্রধানমন্ত্রীর বক্তব্য দিয়ে তাদের প্রধান শিরোনাম করেছে- নিষেধাজ্ঞার ভয় দেখিয়ে লাভ নেই। শনিবার এলিভেটেড এক্সওয়ের উদ্বোধন অনুষ্ঠানে প্রধানমন্ত্রী শেখ হাসিনা ওই মন্তব্য করেন।
খবরে বলা হয়েছে আগামী জাতীয় নির্বাচন সামনে রেখে আন্দোলন, ভিসা নীতি, নিষেধাজ্ঞা এবং বিদেশিদের নানামুখী তৎপরতার কথা উল্লেখ করে প্রধানমন্ত্রী বলেছেন, অনেকে আন্দোলনের কথা বলে। আবার ভিসা নীতি বা নিষেধাজ্ঞার ভয়ও দেখায়। আমার স্পষ্ট কথা – এই মাটি আমাদের। এই দেশ আমরা স্বাধীন করেছি। এসব ভয় আমাদের দেখিয়ে লাভ নেই।
A new era in Dhaka Commute – এলিভেটেড এক্সপ্রেসওয়ের উদ্বোধন নিয়ে প্রধান শিরোনাম করেছে দ্য ডেইলি স্টার। তারা বলছে প্রধানমন্ত্রী শেখ হাসিনা গতকাল দেশের প্রথম এলিভেটেড এক্সপ্রেসওয়ে উদ্বোধন করেছেন, যাতে আশা করা হচ্ছে ঢাকায় চলাচলের সময় এখন অনেকটাই কমে যাবে।
এলিভেটেড এক্সপ্রেসওয়ে উদ্বোধনের খবর নিয়ে দৈনিক সংবাদের শিরোনাম প্রথম যাত্রী হিসেবে টোল দিলেন প্রধানমন্ত্রী। এতে বলা হয় ঢাকা এলিভেটেড এক্সপ্রেসওয়ের (কাওলা-ফার্মগেট) প্রথম যাত্রী হলেন প্রধানমন্ত্রী শেখ হাসিনা।
কাওলা প্রান্তের টোল প্লাজায় গাড়ি প্রতি ৮০ টাকা করে টোল দিলেন প্রধানমন্ত্রী । শনিবার বিকাল সাড়ে ৩টা ৪২ মিনিটে ঢাকা এলিভেটেড এক্সপ্রেসওয়ের ফলক উন্মোচন মঞ্চে গিয়ে বোতাম চেপে উদ্বোধন করেন প্রধানমন্ত্রী। উদ্বোধনের পর তিনি উড়ালসড়কের প্রথম যাত্রী হিসেবে টোল দেন। এতে ১১ দশমিক ৫ কিলোমিটার এলিভেটেড এক্সপ্রেসওয়ের পার হতে প্রধানমন্ত্রীর গাড়িবহরের লেগেছে মাত্র ১৪ মিনিট।
সংসদ নির্বাচন জানুয়ারির প্রথম সপ্তাহে - দৈনিক যুগান্তরের শিরোনাম এটি। তারা লিখেছে দ্বাদশ জাতীয় সংসদ নির্বাচনের ভোটগ্রহণ আগামী জানুয়ারির প্রথম সপ্তাহে অনুষ্ঠিত হবে। এমন গুরুত্বপূর্ণ তথ্য সামনে এনেছেন নির্বাচন কমিশনার মো. আনিছুর রহমান।
শনিবার আগারগাঁওয়ের নির্বাচনি প্রশিক্ষণ ইনস্টিটিউটে দ্বাদশ জাতীয় সংসদ নির্বাচনের ভোটগ্রহণ কর্মকর্তাদের প্রশিক্ষকদের প্রশিক্ষণ অনুষ্ঠানে বিশেষ অতিথির বক্তব্যে তিনি এ তথ্য জানান। তবে ভোটের তারিখ এখনো নির্বাচন কমিশন নির্ধারণ করেনি বলেও জানান তিনি। এ সময় প্রধান নির্বাচন কমিশনার (সিইসি) এবং অন্য তিন কমিশনার উপস্থিত ছিলেন।
নীরবে ধ্বংস করা হচ্ছে একটি গণতন্ত্রকে বাংলাদেশে কাঠগড়ায় মিলিয়ন মিলিয়ন মানুষ – নিউ ইয়র্ক টাইমসের রিপোর্ট ঘিরে এমন শিরোনাম করেছে দৈনিক মানবজমিন। রিপোর্টে বলা হয়েছে বাংলাদেশের জনাকীর্ণ আদালত কক্ষগুলোতে দেশের বহুদলীয় গণতন্ত্রকে পদ্ধতিগতভাবে শ্বাসরোধ করা হচ্ছে।
প্রায় প্রতিদিনই বিরোধী দলের হাজার হাজার নেতা, সদস্য ও সমর্থক বিচারকের সামনে দাঁড়ান। নির্বাচনের কয়েক মাস আগে বিরোধী দলকে নিশ্চল করে দেয়ার চেষ্টা এখন বেশ স্পষ্ট বলে ওই রিপোর্টে বলা হয়েছে।
ডেঙ্গুতে মৃত্যুহার সবচেয়ে বেশি বাংলাদেশে-প্রথম আলোর শিরোনাম। খবরে বলা হয়, ডেঙ্গুতে আক্রান্ত হয়ে এক দিনে সর্বোচ্চ ২১ জনের মৃত্যুর তথ্য দিয়েছে স্বাস্থ্য অধিদপ্তর।
এ নিয়ে দেশে এ বছর ডেঙ্গুতে ৬১৮ জনের মৃত্যু হলো। বিশ্বে শুধু ব্রাজিলেই এর চেয়ে বেশি মৃত্যু হয়েছে এ বছর। দেশটিতে ৯১২ জনের মৃত্যুর তথ্য পাওয়া গেছে। তথ্য পর্যালোচনায় বাংলাদেশের চেয়ে বেশি মৃত্যুহার আর কোনো দেশে দেখা যাচ্ছে না বলে বলা হয়েছে ওই প্রতিবেদনে।
সরকারি হিসাবে বাংলাদেশে মৃত্যুহার শূন্য দশমিক ৫। বাংলাদেশের পরে মৃত্যুর সংখ্যায় এগিয়ে আছে দক্ষিণ আমেরিকার দেশ পেরু। দেশটিতে আক্রান্ত হয়েছেন ১ লাখ ৫৩ হাজার ৫৪৭ জন এবং মারা গেছেন ৩৯৯ জন। দেশটিকে মৃত্যুহার শূন্য দশমিক ৩ ।
রেকর্ডের দিনে মৃত্যু ৬০০ ছাড়াল – দেশ রুপান্তরের শিরোনাম এটি। রিপোর্টে বলা হয়েছে দেশে ডেঙ্গুতে এক দিনে সর্বোচ্চ মৃত্যুর রেকর্ড হয়েছে। শনিবার সকাল ৮টা পর্যন্ত ২৪ ঘণ্টায় মারা গেছে ২১ জন। এর মধ্যে ১৭ জনই মারা গেছে ঢাকার দুই সিটি করপোরেশনের বিভিন্ন হাসপাতালে। বাকি চারজন মারা গেছে ঢাকার বাইরে। এর মধ্য দিয়ে দেশে গত ২৩ বছরের ডেঙ্গুর ইতিহাসে এই প্রথম দৈনিক সর্বোচ্চ মৃত্যু দেখল মানুষ।
এর আগে সর্বোচ্চ ১৯ জনের মৃত্যু হয়েছিল ১৯ জুলাই। একই সঙ্গে চলতি বছর ডেঙ্গুতে এই প্রথমবারের মতো মৃত্যুর সংখ্যা ৬০০ ছাড়াল। গতকাল পর্যন্ত মারা গেছে ৬১৮ জন। দেশে ডেঙ্গুতে এটাই এ যাবৎকালের সর্বোচ্চ মৃত্যু।
ইংরেজি দৈনিক ডেইলি সানের শিরোনাম – Daily Dengue death hits record 21 অর্থাৎ ডেঙ্গুতে একদিনে ২১ জন মৃত্যুর রেকর্ড হয়েছে। এছাড়া নতুন করে হাসপাতালে ভর্তি হয়েছেন ২৩৫২ জন।
ডেঙ্গু পরিস্থিতি নিয়ে নয়া দিগন্ত শিরোনাম করেছে - ঢাকার মশা ও ডেঙ্গুজ্বর যেন অজেয়। বিস্তারিত খবরে বলা হচ্ছে, এবার ডেঙ্গুতে একদিনে সর্বোচ্চ ২১ জনের মৃত্যু হলো। মশা যেমন অপ্রতিহত তেমনি ডেঙ্গুজ্বরও অজেয় হয়ে উঠেছে। কিছুতেই ডেঙ্গু জীবাণুবাহী এডিস মশা নিয়ন্ত্রণ করা যাচ্ছে না। ফলে প্রতিদিনই দেশে গড়ে আট থেকে ১০ জনের মৃত্যু হচ্ছে।
আজ থেকে পেট্রোল পাম্পে তেল সরবরাহ বন্ধ – দৈনিক সংবাদের শিরোনাম। খবরে বলা হয়েছে, তিন দফা দাবি বাস্তবায়িত না হওয়ায় আজ থেকে পেট্রোল পাম্পে তেল সরবরাহ বন্ধ রাখবে বাংলাদেশ পেট্রোল পাম্প মালিক সমিতি।
এর আগে এক সংবাদ সম্মেলনে তেসরা সেপ্টেম্বর থেকে জ্বালানি তেল পরিবহন বন্ধের ঘোষণা দিয়েছিল সমিতি। এরপর জ্বালানি প্রতিমন্ত্রী নসরুল হামিদের সঙ্গে মালিক সমিতি মিটিং হলেও সন্তোষজনক সমাধান পাওয়া যায়নি। ফলে এখন নিজেদের ঘোষণা বাস্তবায়নের পথেই হাঁটছে মালিক সমিতি।
Poor cyber security puts banks at peril -ইংরেজি দৈনিক নিউ এজের প্রধান শিরোনাম ব্যাংক গুলোর সাইবার নিরাপত্তা ইস্যুতে। বলা হয় নানা রকম সাইবার ও হ্যাকিংয়ের হুমকিতে আছে দেশের ব্যাংকিং সেক্টর। আর বেশিরভাগ ব্যাংকের এই হুমকি মোকাবেলার পর্যাপ্ত কৌশল, লোকবল বা দক্ষতা কোনটিই নেই।
আমদানি কমিয়ে অর্থনীতির সংকট সমাধান সম্ভব কি – বণিক বার্তার প্রধান শিরোনাম। এতে বলা হয়েছে, নিয়ন্ত্রণ সত্ত্বেও গত বছরের জুলাইয়ে দেশের ব্যাংকগুলোয় পণ্য আমদানি ঋণপত্র (এলসি) খোলা হয়েছিল ছয় দশমিক ৩৫ বিলিয়ন বা ৬৩৫ কোটি ডলারের।
কিন্তু চলতি বছরের জুলাইয়ে ব্যাংকগুলো মাত্র ৪৩৭ কোটি ডলারের নতুন এলসি খুলতে পেরেছে। এ হিসাবে অর্থবছরের প্রথম মাসে ব্যাংকগুলোয় আমদানি এলসি খোলা কমেছে ৩১ শতাংশেরও বেশি। এ অবস্থায় দেশের অর্থনীতিতে প্রকৃত অর্থে আমদানির চাহিদা কত, তা নিয়েই প্রশ্ন ওঠা শুরু করেছে।
অন্যদিকে, গত এক বছরে দেশে প্রায় প্রতিটি পণ্যের দামও বেড়েছে। এর মধ্যে সবচেয়ে বেশি বেড়েছে আমদানি নির্ভর পণ্যে। এর বিরূপ প্রভাব দেখা যাচ্ছে মূল্যস্ফীতিতে। দেশের অর্থনীতিতে এ মুহূর্তে আমদানির প্রকৃত চাহিদা কত, এমন প্রশ্নের উত্তর কেন্দ্রীয় ব্যাংক থেকে পাওয়া যায়নি।
আদালত প্রাঙ্গনে মিছিল সমাবেশ না করার লিখিত আদেশ প্রকাশ – দৈনিক নয়া দিগন্তের শিরোনাম। এতে বলা হয় সুপ্রিম কোর্টসহ দেশৈর সব আদালত প্রাঙ্গনে সমাবেশ ও মিছিল না করার বিষয়ে হাইকোর্টের রায় কঠোরভাবে অনুসরণ করতে আপিল বিভাগের লিখিত আদেশ প্রকাশ করা হয়েছে।
আজ বাঁচা মরার লড়াই সাকিবদের-এশিয়া কাপ ক্রিকেটে আজ বাংলাদেশের খেলা নিয়ে এমন শিরোনাম করেছে দৈনিক কালের কন্ঠ। বলা হয় আজ প্রতিপক্ষ আফগানিস্তান। তাই বুকে হাত দিয়ে নিশ্চিত করে বলা যাচ্ছে না যে গ্রুপ পর্বের দরজা আজই বন্ধ হবে না বাংলাদেশ দলের মুখের ওপর।
হার-জিতের পরিসংখ্যানে সাকিবরা এগিয়ে আছেন। তবে সর্বশেষ ঘরের মাঠে সিরিজ হারার পর দূরের অতীত নিয়ে খুব বেশি বলার সুযোগ নেই বাংলাদেশ দলের। সঙ্গে শ্রীলঙ্কার অপরিণত বোলিং ইউনিটের সামনে বাংলাদেশের ব্যাটিং অহংকার যেভাবে গড়াগড়ি খেয়েছে, তাতে আফগানিস্তানের বিশ্বমানের বোলিং নিয়ে চিন্তার আকাশ দেখছেন খোদ বাংলাদেশ দলের প্রধান কোচ চন্দিকা হাথুরুসিংহে।
বাংলাদেশকে আজ জিততেই হবে – দেশ রুপান্তর করেছে এমন শিরোনাম। তারা বলছে প্রথম ম্যাচে সৌদি আরবের কাছে হেরেও বিশ্বকাপ জিতেছিল লিওনেল মেসির আর্জেন্টিনা। সাকিব আল হাসানের বাংলাদেশও ঘুরে দাঁড়াবে এশিয়া কাপে, সামাজিক যোগাযোগমাধ্যমে এই তত্ত্বে বিশ্বাসীর সংখ্যা কম নয়।
শ্রীলঙ্কার কাছে পাঁচ উইকেটে হার দিয়ে বাংলাদেশের এশিয়া কাপ শুরু হলেও লাহোরে ঠিকই ঘুরে দাঁড়াবে সাকিবের দল, সব সমীকরণকে বুড়ো আঙুল দেখিয়ে পৌঁছে যাবে সুপার ফোরে এবং এরপর ফাইনালে - ক্রিকেট সংক্রান্ত নানা ফেসবুক গ্রুপে আর মন্তব্যের ঘরে এই মতবাদে বিশ্বাসীদের দেখা মেলে। প্রশ্ন হচ্ছে, দলের ক্রিকেটাররা কতটা বিশ্বাস করেন, আফগানিস্তানকে তারা আজ হারিয়ে দেবেন হেসেখেলে?

নিষেধাজ্ঞার ভয় দেখিয়ে লাভ নেই